Bdziṉ Jesús nëz daṉ ro nisdoo co gza xpëëdscuel me,
ga nac xtan zha Gadar.
Laa me bietdze leṉ barcw,
zeeṉe laa tib mgui ne nosacsi meṉdox bdziṉ lo me.
Leṉ baa briee mgui co bdziṉ me ga,
sac leṉ baa nac zaatne rbëz me.
Miech ne lëbd zho low,
nzian vuelt ziezoob zho caden nia me,
ni me ne,
per znuse rchug mew,
rzhooṉga me.
¡Choot rlëbd lo me!
Dze,
guieel quianzë me grë dan co,
rietso me grë leṉ baa.
Roptsiedan me,
ni lëëque me rzheṉ quie rchug me guidlad me.
Laa dze co,
zitraa goṉ me Jesús,
rias me bdziṉ me pquiitsgzhib me lo Jesús.
Dzigo goctox Jesús lo meṉdox ne noguitnie me,
rëb Jesús:
―¡Meṉdox,
psaan meṉ qui!
Horco pcooptsiedan meṉdox co mgui co,
ni rnee ma lo Jesús:
―¿Pe guṉ luu naa Jesús?
Ruṉbey naa luu,
Xpëëd Dios ne no gbaa nac luu.
¡Ne nlipagaa beeṉ guieḻnzaac csacsid luu naa!
Dzigo bnabdiidz Jesús lo ma dieṉ cho lë ma.
Pquiab ma rëb ma:
―Legion lë no,
sac nzian nac no.
Rnab grë meṉdox co lo Jesús,
gzonëzd me ma zit.
Gaxaque zhan gui co ndxie tib dzoon nguts noyow,
dzigo bnab ma lo Jesús,
rëb ma:
―Bzhiguieḻ lose grë nguts qui bzonëz no.
Bdeed Jesús diidz.
Dzigo laa grë meṉdox co psaan mgui co,
laa ma zie bzëëb ma zdoo grë nguts ne ndxie ga;
psilo grë nguts co rquiaa ma corr güeypix ma glaa tib ro yee ne quia ro nisdoo co,
bliaaḻ ma haxta lo nis.
Ga biep ma nis,
grëse ma gut.
Rgaa ma zig chop mil.
Zha ne quianap grë nguts co,
gzase zho bzhooṉ güeyzodiidz zhow lad guiedz,
ni grëraa yu ne zob gax ga.
Briee grë miech co,
zieso zho.
Zeeṉe bdziṉ zho,
per nli bdzieb zho,
sac goṉ zho laa mgui ne sca bdziitnie meṉdox ga zobse lo Jesús,
laa mgui nacwxable,
rlu ndzinlile nac guic mgui.
Psilo grë zha ne goṉ zha biac mgui co,
ni zha goc grë nguts co,
psilo zho rzodiidz zhow lo grë zha ne bdziṉ ga.
Miṉ co bin grë zha co,
mazd bnab zho lo Jesús siguieḻ me gbi me xtan zho.
Zeeṉe laa Jesús zie sëëb me leṉ barcw,
dzigo laa mgui co wbigaque lo me,
naṉ mgui nziguieḻ me nienaḻ mgui zhits me.
Per bdeete me diidz,
rëb me:
―Wbire,
güey güeyzodiidz lo grë meṉlidz luu gaṉle pa lotaa pquia zdoo Dios luu,
zha nactaa milagr nroob ne beeṉ me beeṉguiac me luu.
Dzigo wbire mgui.
Güey mgui dib xtan zha Decápolis,
güeyzodiidz mgui lo grë miech co zha beeṉguiac Jesús mgui.
Grëse zha ne rona,
rzee zdoo zho.